‘สบน.’ดึงประกัน ซื้อบอนด์อินฟราฯ
สบน.เดินเครื่องรับลูกคลัง ถกออกพันธบัตรโครงสร้างพื้นฐาน เชื่อผลตอบรับยังสูง&nbsp;
21 ก.ย. 2558

สบน.เดินเครื่องรับลูกคลัง ถกออกพันธบัตรโครงสร้างพื้นฐาน เชื่อผลตอบรับยังสูง  
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยถึงแนวคิดการดึงเงินในภาคธุรกิจประกันมาลงทุนในโครงการโครงสร้างพื้นฐานในประเทศ ว่า อยู่ระหว่างรับนโยบายจาก นายอภิศักดิ์ ตันติวรวงศ์ รมว.คลัง เพื่อออกผลิตภัณฑ์ทางการเงินใหม่ให้บริษัทประกันลงทุน โดย รมว.คลัง คงมีแนวทางเพราะเคยอยู่ธนาคารพาณิชย์มาก่อน จึงรู้ความต้องการของบริษัทประกันว่าต้องการลงทุนในตราสารทางการเงินลักษณะไหนเป็นพิเศษ
ที่ผ่านมา สบน.ประสานกับภาคธุรกิจประกันภัยอยู่แล้ว ในการออกพันธบัตรกู้เงินให้ตรงกับความต้องการของบริษัทประกัน อายุประมาณ 10 ปี 15 ปี สอดคล้องกับอายุการประกันชีวิตที่บริษัทประกันทำกับลูกค้า
อย่างไรก็ตาม บริษัทประกันต้องการพันธบัตรรัฐบาลอายุยาวๆ ซึ่งที่ผ่านมาเริ่มมีการออกพันธบัตรอายุ 50 ปี เพื่อกู้เงินจากบริษัทประกันไปบ้างแล้วตั้งแต่ปี 2554 ส่วนปีงบประมาณ 2559 จะมีการออกอีกครั้ง แต่จำนวนไม่มาก เพราะบริษัทประกันที่ต้องการลงทุน แต่นักลงทุนประเภทอื่นส่วนใหญ่ต้องการลงทุนพันธบัตรอายุ 3 ปี 5 ปี หรือ 7 ปี ที่ให้ผลตอบแทนและมีสภาพคล่องมากกว่า
ทั้งนี้ พันธบัตรระยะยาวอายุ 50 ปี เป็นรูปแบบที่ประสบความสำเร็จในต่างประเทศในการระดมเงินเพื่อลงทุนโครงสร้างพื้นฐาน ท่ามกลางภาวะเศรษฐกิจที่ยังอ่อนแอ ซึ่งผู้ซื้อมักเป็นนักลงทุนสถาบันขนาดใหญ่ในธุรกิจประกัน ที่ต้องการผลตอบแทนมากกว่าพันธบัตรรัฐบาล แต่มีความเสี่ยงต่ำ 
ขณะที่บริษัทประกันต้องการลงทุนในพันธบัตรระยะยาว เพราะนอกจากจะตรงกับการบริหารสภาพคล่องของบริษัทแลัว ยังถือว่าการลงทุนในพันธบัตรรัฐบาลไม่มีความเสี่ยง และสามารถยอมรับผลตอบแทนที่ไม่สูงมาก ระดับ 4-5% ต่อปีได้ เนื่องจากอัตราดอกเบี้ยในตลาดอยู่ในระดับต่ำ โดยปัจจุบันธุรกิจประกันชีวิตในไทยมีสินทรัพย์เกือบ 2 ล้านล้านบาท
นอกจากบริษัทประกัน ยังมีนักลงทุนประเภทสถาบันที่ต้องการลงทุนในพันธบัตรระยะยาว คือ กองทุนประกันสังคม กองทุนบำเหน็จบำนาญข้าราชการ สถาบันคุ้มครองเงินฝาก และกองทุนการออมแห่งชาติ (กอช.) ที่ต้องลงทุนในตราสารที่ไม่มีความสี่ยง ซึ่งมีเพียงการลงทุนในพันธบัตรรัฐบาลเท่านั้น